《别邦求》
宋代·李正民

流落天涯见友生，笑谈宛似旧宣城。春愁黯黯浑无奈，别恨绵绵谁与平。

胶漆久要前日契，风霜不改故人情。三年留滞羁怀恶，且向云间跨海鲸。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。